Saatja kuupäev	13.06.2024	
Kellelt	Tartu Loodusmaja	
Kellele	Jüri Saska	

Pealkiri	

Ekspeditsioon ümber Läänemere vajab tuge	

Pöördumine 2024.06.13-1

Kirjutan Teile Tartu loodusmajast, et kaasata Eesti Kaitseväe üksusi (sh merevägi ja Eesti Kaitseliit) "Save the Baltic Sea" ekspeditsiooni missiooni toetajatena. Manuses ingliskeelne tutvustus.

2007. aastal võttis Euroopa Liit vastu Läänemere tegevuskava - strateegilise meetmete ja tegevuste programmi, mis parandaks Läänemere tervislikku seisundit aastaks 2030. Kuigi pärast kava vastuvõtmist on nähtud mõningaid keskkonnaalaseid edusamme, pole üle 50% kokkulepitud ühismeetmetest veel rakendatud. Ekspeditsioon soovib kiirendada seda protsessi läbi kodanike teadlikkuse tõstmise. Selleks alustas märtsis aktivistide meeskond 6000-kilomeetrist teekonda Klaipėdast, et mööda rannikut 9 kuu pikkuse jalgsimatka jooksul tuua kokku 8 riigi kodanikke, valitsusi, organisatsioone ja ettevõtteid ning ühiselt õppida märkama probleeme ja ette võtma tegevusi merekeskkonna säilitamiseks. Ekspeditsioon sümboliseerib ka Skandinaavia, Baltimaade ja Kesk-Euroopa ühtsust.

Ekspeditsiooni algatas Leedu ettevõtte "For Clean Lithuania" ning ekspeditsiooni juht on Giedrus Bučas, kuid 8-liikmelise meeskonnaga on liitunud ka saarlanna Liisi Preedin, kes pälvis 2023. aastal Eesti Matkaliidu poolt "Aasta matkaja" tiitli, sest matkas 138 päevaga jalgsi Uus-Meremaa põhjasaare tipust lõunasaare tippu (Te Araroa matkarada, 3200 km), 80 000 m tõusu ehk üheksa Everesti jagu, mistõttu matkafanaatikute seas võrreldaksegi seda katsumust maailma kõrgeima mäetipu vallutamisega. SA Tartu Keskkonnahariduse Keskus (Tartu loodusmaja) on ekspeditsiooni tegevuste koordinaator Eestis (korraldame teavitusüritusi, lepime kokku majutuskohti ja korraldame toitlustust). Ekspeditsioonigrupp peaks Eestisse jõudma 15. oktoobril ning lahkub Eesti pinnalt 3. novembril, marsruut on nähtaval siit. Eestis korraldatakse 2 suuremat teavitusüritust, 16.10 Tallinnas ja 1.11 Pärnus.

Palume võimalusel Eesti Kaitseväe üksuste abi järgmistes tegevustes:

- 15. oktoober - Kas Eesti Mereväel oleks võimalik toimetada 8-liikmeline ekspeditsioonigrupp mööda Läänemerd Helsingist (Rastila camping) Tallinnasse ja anda sõidu ajal neile ülevaade inglise keeles, kuidas toimub Eesti merereostuste avastamine ja tõrje?

- 16. oktoober - Russalka rannas ja Eesti Näituste Messikeskuse toimub "Läänemere päästmise" teavitussündmus u 500-le osalejale, lavaprogrammi otseülekanne tehakse Tartu loodusmaja meediakanalites, ning sinna soovime 20-minutilist ettekannet eesti keeles "Kuidas toimub Eestis merereostustõrje?" (nt "Puhas Meri" õppuse näitel) ning sama ettekandja võiks osaleda ka paneeldiskussioonis "Lahendused Läänemere seisundi parendamiseks" (40-60 min).

- 16. oktoober-2.november - Võimalusel pakkuda toitlustust 8-liikmelisele grupile, kes liigub 20-päevaga mööda Eesti rannikut (nt realiseerimiskuupäevale lähenevad NATO toidupakid Kaitseliidu poolt).

- 1. november - Toimub koostöös TÜ Eesti Mereinstituudiga Pärnus teine Läänemere teavitussündmus (väiksem, u 200 osalejat), kus võiks samuti olla esineja, kes räägib Eesti merereostustõrjest.

- * Otsime finantstuge ka Liisi Preedini osaluse toetuseks, igasugune abi on teretulnud. Liisi pühendab 9 kuud oma elust missiooni täitmiseks Läänemere saadikuna ning hetkeks on grupp jõudnud juba Leedust Rootsi matkata.

?

Kes oskab mulle anda infot, kas ja kuidas eelnimetatud tegevusi võiks realiseerida?

Suure lugupidamisega

---

Gedy Matisen

Rahvusvahelise koostöö koordinaator
(International cooperation coordinator)
Keskkonnahariduse spetsialist
(Environmental education specialist)
gedy.matisen@tartuloodusmaja.ee, +372 56 466 887
www.tartuloodusmaja.ee

"Õpetame märkama, et oskaksime hoida!"

Tartu loodusmaja koordineerib 2024. aastal
"Save The Baltic Sea" ekspeditsiooni tegevusi Eestis.
Ümber Läänemere matka ja meeskonnas oleva
eestlanna keskkonnaalaseid seiklusi saate jälgida
ekspeditsiooni kodulehelt, Facebooki lehelt või Instagramist.
Ekspeditsiooni saab rahaliselt toetada SIIN.